पुलिस उपाधि नजिक
नेपाल पुलिस क्लब मेचीनगर गोल्डकप फुटबलको फाइनलमा पुगेको छ । चिरपरिचित प्रतिद्वन्द्वी सीएमजी क्लब संकटाको चुनौती टाइब्रेकरमा ४-३ ले समाप्त पार्दै पुलिस बुधवार उपाधि नजिक पुगेको हो ।
काँकडभिट्टा — नेपाल पुलिस क्लब मेचीनगर गोल्डकप फुटबलको फाइनलमा पुगेको छ । चिरपरिचित प्रतिद्वन्द्वी सीएमजी क्लब संकटाको चुनौती टाइब्रेकरमा ४-३ ले समाप्त पार्दै पुलिस बुधवार उपाधि नजिक पुगेको हो ।मेचीनगर गोल्डकपमा यसअघि पुलिस पटक-पटक सेमिफाइनलबाटै बाहिरिएको थियो । निर्धारितसमय १-१ को बरावरी भएपछि टाइब्रेकरमार्फत निर्णय लिइएको थियो । टाइब्रेकरमा संकटाका रोमन लिम्बु र लक्ष्मण रुचाल गोल गर्न चुके । पुलिसबाट सुमन लामाको पहिलो प्रहार नै संकटाका किपर राजाबाबु थापाले विफल पारे ।संकटाका अमित तामाड, टम्पी अर्नेस्ट र दीपेश आलेमगरले गोल गरे । पुलिसका अजित भण्डारी, भरत साह, तीर्थ रानामगर र हरि कठायतले गोल गरे । पहिलो हाफ गोलरहित बराबरीमा टुंगिएको थियो ।दोस्रो हाफको २७ औं मिनेटमा मानबहादुर परियारले गोल गर्दै पुलिसलाई राहत दिलाए । मानबहादुरको हेडर बल गोलरक्षक राजाबाबुबाट रिबाउन्ड भएर फर्कियो । त्यसलाई उनले जादुगरी शैलीमा पोस्टको दिशा दिँदा गोलरक्षकले भेउ नै पाएनन् । उनी म्यान अफ द म्याचसमेत भए । एक गोलले अग्रता लिएको पुलिसले अन्तिम ५ मिनेट सम्हालिन नसक्दा संकटाको गोल बेहोर्नुपर्‍यो । ४२ औं मिनेटमा संकटाका विदेशी खेलाडी फोफना फोडेले हेडरबाट गोल गर्दै खेल बराबरी बनाए । संकटाले गरेको बारम्बारको काउन्टर आक्रमण बललाई हेडरमार्फत फोडेले जाली चुमाउँदा लगभग निरास बनेको संकटा पुनः जागेको थियो । पुलिसका प्रशिक्षक अनन्त थापाले भने, 'अन्तिमको पाँच मिनेट सम्हालिन नसक्दा टाइब्रेकरमा जानुपर्‍यो ।' पहिलो हाफमै गोल गर्ने दुई अवसर गुमाउनुपरेको बताउँदै उनले थपे, 'पहिलै स्कोर गर्न पाएको भए, जित सहज हुन्थ्यो ।' संकटाका प्रशिक्षक सल्यान खड्गीले मौका सदुपयोगमा चुक्दा हार निर्धारित समयमा खेल बराबरी भएको बताए । उनले भने, 'टाइब्रेकरमा चाहिँ भाग्यले साथ दिएन ।'बिहीबार अर्को सेमिफाइलनलमा डिफेन्डिङ च्याम्पियन त्रिभुवन आर्मी र रुस्लान थ्रीस्टारबीच प्रतिस्पर्धा हुुनेछ ।थ्रीस्टारले अघिल्लो दिन इलामको माइभ्याली फुटबल क्लबलाई १-० को ले हराएको थियो । आर्मीले भने धरान फुटबल क्लबमाथि २-१ को जित निकालेको हो ।